Ongebore baba sterf toe rower losbrand(Argieffoto: Jill Dimond/Unsplash) ŉ Vrou van Bethelsdorp word steeds in die intensiewesorgeenheid van ŉ hospitaal behandel – en haar ongebore baba is dood – nadat ŉ gewapende man Woensdag op haar losgebrand het. Kol. Priscilla Naidu, polisiewoordvoerder in die Oos-Kaap, het gesê drie mans het die vrou vroeg gistermiddag in Booysenspark genader en haar selfoon geëis. “Terwyl sy haar foon wou uithaal, het een van die verdagtes skote op haar geskiet. Sy is in die maag, linkerbobeen en regterarm gewond,” het Naidu gesê. Die rowers het daarna gevlug. Die 31-jarige vrou was naastenby ses maande swanger, het Naidu gesê. “Dit is in dié stadium onduidelik of hulle wél haar selfoon gebuit het. Die motief vir die skietery moet nog vasgestel word.” Die vrou is na ŉ hospitaal gehaas, maar haar ongebore baba kon nie gered word nie en is dood. ŉ Klag van poging tot moord word ondersoek, het Naidu gesê. Dr. Llewellyn Curlewis, ŉ strafregkenner, het by navraag gesê ŉ ongebore baba word ingevolge strafreg nie as ŉ lewende wese beskou nie. Daar kan dus nie sprake wees van ŉ moordklag nie, al het die ongebore baba gesterf.